Tove Videbæk (KD), 2004-05-28:
Kristendemokraterne er meget positive over for forslaget fra SF om bekæmpelse af handel med børn.
Det er jo ubegribeligt og gyseligt at tænke på, at voksne mennesker kan få sig selv til at udnytte forsvarsløse børn ved at sælge dem som en vare, som en ting, som en handelsvare, enten det er som soldater til krig, eller det er som slavearbejdere, eller det er til tiggeri og tyveri, eller det er til seksuel udnyttelse.
Alle delene er lige gyselige.
Derfor er der også i FN's konvention om barnets rettigheder en række artikler, der påpeger børns rettigheder, og de lande, som har underskrevet børnekonventionen, forpligter sig til at sikre børn mod alle former for udnyttelse og trafficking, og Danmark er jo et af de lande.
I Kristendemokraterne er vi også positive over for, at ministeren vil fokusere på problemet og få lavet en undersøgelse, men vi mener også, at de forslag, som ligger i B 204, bør iværksættes på en eller anden måde, som der nu kan blive enighed om.
Jeg mener faktisk, at vi er lidt bagefter i Danmark på det her punkt, for i Norge lavede man allerede i 1999 en opfølgningsplan på Stockholmsmødet, og på den led synes jeg, det er godt, som det er blevet nævnt, at vi tager det op også i nordisk sammenhæng, for jeg tror, at vi kan lære en hel del af både Norge og Sverige.
Vi er bag efter dem.
Så vi er positive over for både B 204 og ministerens forslag.
Det var Venstre og Socialdemokraterne, Dansk Folkeparti og De Konservative.
Tak for de gode input, der kom omkring det.
Så må jeg sige, at jeg også er i spændt forventning til udmeldingerne eller forslagene fra regeringen om fleksibel dagpasning, for jeg har noteret, at ministeren er enig i indholdet i Kristendemokraternes forslag, og jeg takker også for ministerens forsvar for forslaget her på talerstolen over
for partier, som angreb forslaget negativt.
Hos Kristendemokraterne mener vi, at alle kommuner bør give tilbud om deltidspasning til deltidsbetaling, fordi vi mener, at alle forældre skal have mulighed for at få deres børn passet i daginstitutioner på deltid uden at skulle betale for en fuldtidsplads.
For hvis man fortsat skal betale for en fuldtidsplads og kun får deltidsarbejde, kun deltidsløn, så hænger det simpelt hen ikke sammen økonomisk, og derfor foreslår vi, at alle kommuner skal pålægges at oprette deltidspasning. Som statsministeren tidligere har sagt i en nytårstale, skal der være perioder, hvor det er muligt at arbejde lidt mindre og bruge kræfterne på familien og børnene, og der skal være andre perioder, hvor vi kan give den en ordentlig skalle.
Det kan jo kun lade sig gøre, hvis forældre i alle kommuner får ret til fleksible pasningsmuligheder med fleksible betalingsmuligheder.
Af hensyn til en pædagogisk forsvarlig tilrettelæggelse af pasningen foreslår vi, at institutionerne kan inddele åbningstiderne i moduler, så forældre har mulighed for at vælge pasning i de moduler, der passer bedst til deres behov.
Det med modulerne kommer netop, så der ikke skal være noget med, at et barn er i en pasning 2 timer 1 dag og 1 time næste dag og måske ingenting ugen efter.
Det skal være sådan, at barnet har en rytme og også, at dagpasningstilbuddet kan indrette sig og lave planer for fælles aktiviteter for børnene.
Vi tror også, at vores forslag kan være med til at nedbringe ventelisterne til institutionerne, fordi det bliver muligt at udnytte den ledige kapacitet som følge af, at ikke alle børn passes i fuld tid.
Samtidig vil jeg da også sige, at vores forslag jo stemmer godt sammen med det idékatalog, som ministeren kom med i februar 2004.
Yderligere har der i dag været talt lidt om:
Jamen hvad er resultaterne af det her, hvis vi nu gør det her, for
Men jeg kan da sige, at der jo er kommet en rapport, hvor der står, at ved at etablere mere fleksible dagtilbud, hvor der er større overensstemmelse mellem ydelser og betaling, tilgodeses flere formål. For det første bidrager det til, at børn og forældre får mere tid sammen, idet forældrene tilskyndes til i højere grad at udnytte arbejdsmarkedets muligheder for mere fleksibel tilrettelæggelse af arbejdstiden, så brugen af dagtilbud mindskes.
For det andet sker der via prisen en højere grad af efterspørgselsstyring, som må forventes at medvirke til at skabe flere pladser og dermed bidrage positivt til at nedbringe ventelisten.
Det er en meget lang rapport, som kunne være gavnlig for alle at læse.
Så har der været lidt tale om økonomien i det her også, at der var et økonomisk incitament.
Der må jeg sige, at det overhovedet ikke har ligget i hovedet på Kristendemokraterne, i hvert fald da vi kom med det her forslag. Vi frygtede, at det kostede alt for mange penge, da vi startede på det, men er gradvis blevet klar over, at det faktisk ikke er noget, som skal koste ekstra penge udeomkring.
Men for os er det
bestemt ikke et spareforslag.
Tværtimod vil vi gerne have, at kvaliteten i daginstitutioner bliver bedre. Vi har jo også fremsat et forslag om en miljølov for alle børn, om kvalitet og minimumsstandarder i dagpasningstilbud, så vi kan sikre, at der, uanset hvilken kommune børnene bor i, og hvilket dagtilbud de går i, er nogle minimumskrav vedrørende normeringer, vedrørende støjforurening, vedrørende legemuligheder, udemuligheder osv. osv.
Så har der også været lidt tale om, at det her var noget med, at man indrettede sig efter arbejdsmarkedets behov.
Jeg vil også sige, at det ligger heller ikke i vores forslag.
Vi ønsker tværtimod at fokusere på, at der skal være bedre sammenhæng mellem familieliv og arbejdsliv, og vi siger familieliv først.
Det er familieliv og arbejdsliv, der skal være muligheder.
Vi ved jo, at den moderne familie gerne i perioder vil arbejde mindre.
Det vil vi gerne medvirke til kan blive en mulighed, men det er altså ikke muligt i øjeblikket.
Jeg tror, jeg har været inde omkring det, som jeg gerne ville sige her, og jeg ser meget frem til de udmeldinger, de forslag, der vil komme fra ministeren i løbet af forhåbentlig næste folketingsår.
Jeg siger tak for en rigtig god debat, og lad os håbe, at vi snart ser nogle resultater af den.